‘ปตท.สผ.’เพิ่มผลผลิตโอมาน44
ปตท.สผ. พร้อมเพิ่มผลิตโครงการโอมาน 44 จากวันละ1,500 เป็น 5,000 บาร์เรล เดือน ต.ค.นี้
13 ก.ย. 2555

ปตท.สผ. พร้อมเพิ่มผลิตโครงการโอมาน 44 จากวันละ1,500 เป็น 5,000 บาร์เรล เดือน ต.ค.นี้ 
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม หรือ ปตท.สผ. (PTTEP) เปิดเผยว่า PTTEP Oman Company Limited ซึ่งเป็นบริษัทลูกของ ปตท.สผ. เตรียมพร้อมที่จะผลิตน้ำมันดิบในโครงการโอมาน 44 เพิ่มเติม ซึ่งจะทำให้มีอัตราการผลิตน้ำมันดิบและคอนเดนเสตโดยรวมเพิ่มขึ้นเป็น 5,000 บาร์เรลต่อวัน ในเดือน ต.ค.นี้ จากเดิมผลิตได้วันละ 1,500 บาร์เรล และก๊าซธรรมชาติประมาณ 50 ล้านลูกบาศก์ฟุตต่อวัน
อัตราการผลิตที่เพิ่มขึ้นนี้ เป็นผลมาจากความสำเร็จในการเจาะหลุมพัฒนาและหลุมประเมินผลจำนวน 7 หลุม ตามแผนงานปี 2554-2555 โดยจะมาจากการผลิตน้ำมันดิบจากหลุมพัฒนาในแหล่งมูร์ฮาเมียร์ ในอัตราประมาณ 2,500 บาร์เรลต่อวัน ซึ่งจะเริ่มการผลิตในเดือน ก.ย.นี้ 
นอกจากนี้ จะมาจากการเจาะหลุมประเมินซึ่งค้นพบน้ำมันดิบแหล่งใหม่ทางตอนใต้ของโครงสร้างชามส์อี อีกประมาณ 1,000 บาร์เรลต่อวัน โดยจะเริ่มการผลิตในเดือน ต.ค.นี้ 
นายเทวินทร์ กล่าวว่า การเจาะหลุมพัฒนาและหลุมประเมินผลประสบความสำเร็จโดยค้นพบน้ำมันดิบเพิ่มเติม นับเป็นการสร้างมูลค่าเพิ่มที่สำคัญให้กับโครงการโอมาน 44 และสามารถทำให้อัตราการผลิตน้ำมันดิบเพิ่มขึ้นจากเดิมถึง 3 เท่า 
ทางด้านความปลอดภัย ก็สามารถปฏิบัติงานได้ประสบความสำเร็จเป็นอย่างดี ไม่มีการสูญเสียเวลาทำงาน ตลอดระยะเวลาการทำงานกว่า 453,600 ชั่วโมง
นายเทวินทร์ กล่าวว่า ปตท.สผ. ยังมีแผนสำรวจน้ำมันดิบในแหล่งกักเก็บรูปแบบใหม่ในแปลงนี้ โดยจะทำการสำรวจคลื่นไหวสะเทือนแบบ 3 มิติ ในพื้นที่ฝั่งตะวันตกของแปลง เพื่อประเมินศักยภาพเพิ่มเติมต่อไป 
สำหรับความคืบหน้าในการเพิ่มทุนจดทะเบียนนั้น แหล่งข่าวจากปตท.สผ. เปิดเผยว่า บริษัทเตรียมประชุมคณะกรรมการบริษัทในปลายเดือน ก.ย.นี้ เพื่อพิจารณาแผนเพิ่มทุนที่จะระดมทุนราว 9.8 หมื่นล้านบาท ก่อนจะนำเสนอที่ประชุมผู้ถือหุ้นในปลายเดือน ต.ค. โดยคาดจะสามารถขายหุ้นเพิ่มทุนได้ก่อนวันที่ 20 ธ.ค. 2555 
ด้านนักวิเคราะห์หลักทรัพย์ยังคงแนะนำให้ “ซื้อ” หุ้น PTTEP เนื่องจากราคาหุ้นปรับตัวขึ้นช้ากว่าตลาดโดยรวม จากความกังวลเรื่องการเพิ่มทุนที่ล่าช้า ขณะที่แนวโน้มผลการดำเนินงานจะดีต่อเนื่องตามราคาผลิตภัณฑ์ที่เพิ่มขึ้นตามราคาน้ำมัน 
วันที่ 12 ก.ย.ที่ผ่านมา ราคาหุ้น PTTEP บวก 1.50 บาท หรือ 1% ปิดที่ระดับ 152 บาท มูลค่าการซื้อขายรวม 712 ล้านบาท